વર્ષ ૨૦૦૯માં દાદર, ગોખલે રોડ (ઉત્તર)ની એક ગલી, નાનકડા રસ્તાની (બાબરેકર માર્ગ)ની ફૂટપાથોનું પેવર- બ્લોકથી નવીનીકરણ કરવામાં આવ્યું. નવીનીકરણના તદ્દન ટૂંકા સમયમાં પેવર-બ્લોકો ઉખડી ગયા છે. દબાઇ ગયા અને એના કારણે ફૂટપાથો ચાલવાલાયક રહી નહીં. ફૂટપાથોની આસપાસ રહેતા નાગરિકોની સહી લઇ એક લેખિત ફરિયાદ મહાનગપાલિકાના જી-ઉત્તર વિભાગના વોર્ડની કચેરીમા કરવામાં આવી. આ ફરિયાદ પર કોઇ કાર્ય કરવાનું તો બાજુ રહ્યું, લક્ષ સુદ્ધાં આપવામાં આવ્યું નહીં. અર્થાત પેધી ગયેલા બાબુઓએ એ અરજી કાં તો દબાવી દીધી અને કાં તો એને કચરાપેટીને હવાલે કરી દીધી. મહાનગરપાલિકાનાં ડેપ્યુટી ચીફ એન્જિનિયર સિટી કે જેમની કચેરી નવજીવન સોસાયટી સામે પઠે બાબુરાવ માર્ગ ગ્રાન્ટ રોડ પર છે અને જે ફૂટપાથ રસ્તાઓના સમારકામ તથા નવીનીકરણની પ્રક્રિયા સંભાળવા જવાબદાર છે. એમના પર તા. ૮ જૂન ૨૦૧૦ના આર.ટી.આઇ. કાયદા હેઠળ ઉપરોક્ત લેખિત ફરિયાદનાં અનુસંધાનમાં અરજી કરવામાં આવી. જેેમણે આ અરજી સબંધીત જાહેર માહિતી અધિકારીને મોકલી આપી. વાચકો, આ વાતની ખાસ નોધ લે કે જ્યારે જાહેર માહિતી અધિકારીની વિગતો/ માહિતી આપની પાસે ન હોય, જે બિલકુલ સંભવ છે, કારણ કે આર.ટી.આઇ. કાયદા હેઠળ હજારો જાહેર માહિતી અધિકારીઓની પી.આઇ.ઓ.ની નિમણૂંક થઇ છે એટલે એ બધાનાં નામ-સરનામાં સામાન્ય નાગરિક પાસે ન હોય, એવા સંજોગોમાં સંબંધિત ખાતાના ઉપરી અમલદારોના નામે આર.ટી.આઇ. અરજી કરી આપતા જાહેર માહિતી અધિકારીને અરજી સંબોધિત કરી ખાતાના ઉપરી અમલદારની કચેરીમાં- કાર્યાલયમાં આપવાની, એ અધિકારીની ફરજ છે કે એ લાગતા-વળગતા માહિતી અધિકારીને મોકલાવે અને એની જાણ અરજીકર્તાને પણ કરે.